U današnjoj emisiji Bez cenzure na Rovinj MF-u, u prvoj nakon ljetne stanke, gostovao je potpredsjednik Hrvatskog Sabora Furio Radin, koji se dotaknuo preslagivanja u Vladi i podrške HNS-a Penkoviću odnosno njegovoj Vladi.

Izvješće: Media servis

Radin je rekao kako je ova odluka bila najispravnija jer u suprotnom Hrvatska bi otišla na nove izbore nakon kojih bi HDZ dodatno i ojačao.

“Da idemo sad na izbore, i nadam se da me ne čuje HDZ, HDZ bi dobio nekoliko mjesta više. A nakon toga bi mogao možda opet koalirati s desnicom. Druga alternativa – HDZ ide sada odmah s desnicom. Ništa neće oni. Oni imaju te dvije duše u sebi – desna nacionalistička i centristička. A treća solucija je velika koalicija – HDZ i SDP”, kazao je Radin. Što znači smrt politike, rekao je Radin.

Na pitanje voditelja i urednika Igora Frankovića je li on podržao Plenkovićevu vladu zbog mjesta potpredsjednika Sabora, Radin je rekao: “To mjesto je bilo u igri cijelo vrijeme, od početka mandata. Dogodilo se to da se koalicija pomaknula u lijevo. Hoće li se to odraziti na politiku? Ja to ne mogu znati u ovom trenutku. Ako se neće odraziti u politiku onda ja takvu koaliciju jednostavno neću više podržati”, istaknuo je Furio Radin.

Potpredsjednik Hrvatskog Sabora gostujući na Rovinj FM-u osvrnuo se i na HOS-ove ploče kazavši kako je ona registrirana za vrijeme Ivice Račana i kako to njemu kao političaru lijevih pogleda, izuzetno smeta, no ono što njemu najviše smeta jest sporni pozdrav ‘Za dom spremni’.

“Istina da je ovo pozdrav od prije Drugog svjetskog rata. Starohrvatski pozdrav, ali kompromitiran za vrijeme Drugog svjetskog rata. To je bio službeni pozdrav ustaške vojske i nikakve druge vojske”, smatra Radin.

U današnjoj emisiji Bez cenzure Rovinj FM-a bilo je i riječi o uklanjanju Trga maršala Tita u Zagrebu:

“Antifašizam se ne smije dovoditi u pitanje niti jednim postupkom. Ja sam rekao da su mene ikada pitali da stavljam ploču Trg Josip Broz Tito, ja se ne bih založio da dajemo Titu trg, ali bogami od mene nećete dobiti da se to skida i ja sam protiv toga. Danas ići skidati takve stvari zapravo nose loše poruke. Puno manje štete radiš ako ne skidaš to, nego ako skidaš”, kazao je Radin.

A Hasanbegović i Esih su sada pušteni s lanca: “Oni su pušteni s lanca sada i sada su se okomili na Masaryka i samo oni znaju zašto. Imam neki dojam, bez cenzure, da je Masarykova ulica kratka i nastavlja se na Teslinu i možda da tu nije pitanje, da nemaju nešto protiv Tesline”, rekao je Radin.

Milan Bandić je ovim postupkom išao protiv svojih osobnih uvjerenja a jedini razlog toga jest zadržavanje vlasti, a nisu isključene svađe ali i neke nove koalicije: “Ako dobro poznajem Bandića, traži nove saveznike”, rekao je između ostalog gostujući u današnjoj emisiji Bez cenzure Rovinj FM-a, potpredsjednik Hrvatskog Sabora, Furio Radin.